KOMMISSIONENS GENNEMFØRELSESAFGØRELSE
af 6. marts 2012
om EU-tilskud til overvågningsforanstaltninger af hastende karakter vedrørende rabies i Nordgrækenland
(meddelt under nummer C(2012) 1354)
(Kun den græske udgave er autentisk)
(2012/141/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8, stk. 2, og
ud fra følgende betragtninger:
(1)
I henhold til beslutning 2009/470/EF kan der, hvis en medlemsstat trues direkte af udbrud eller udvikling på et tredjelands eller en medlemsstats område af en af de sygdomme, der er opført i bilag I til samme beslutning, vedtages foranstaltninger, der er relevante for situationen, og ydes et finansielt EU-tilskud til de foranstaltninger, der anses for at være nødvendige for, at de indledte aktioner lykkes.
(2)
Rabies er en dyresygdom, som primært rammer vildtlevende kødædere og kødædende husdyr, og som har alvorlige folkesundhedsmæssige konsekvenser. Det er en af de sygdomme, som er opført i bilag I til beslutning 2009/470/EF.
(3)
Der er ikke påvist tilfælde af rabies i Grækenland siden 1987. Efter at sygdommen for nylig er påvist i Den Tidligere Jugoslaviske Republik Makedonien, bør rabiesovervågningen i Nordgrækenland imidlertid hurtigst muligt forstærkes for at få fastslået, om sygdommen spreder sig til den pågældende medlemsstats område, og i hvilket omfang der er behov for oral immunisering af vildtlevende kødædere for at stoppe spredningen og udrydde sygdommen.
(4)
Den 27. januar 2012 forelagde Grækenland Kommissionen en beredskabsplan for forstærket overvågning af rabies (i det følgende benævnt »planen«). Kommissionen har vurderet planen og fundet den acceptabel. Der bør derfor ydes EU-tilskud til visse foranstaltninger i henhold til planen.
(5)
Grækenland har underrettet Kommissionen om, at det nationale referencelaboratorium for rabies mangler personale til at udføre det større antal test, der kræves for at gennemføre planen. På grund af den aktuelle ugunstige finansielle situation og det akutte behov for at udarbejde og gennemføre planen bør udgifterne til laboratoriepersonale, der ansættes specifikt til at udføre laboratorietest i henhold til planen, også være EU-tilskudsberettigede.
(6)
Da det haster at få gennemført planen, er det berettiget at yde EU-tilskuddet til foranstaltninger, der er truffet allerede fra den 27. januar 2012, hvor planen blev forelagt Kommissionen med henblik på tilskud.
(7)
Denne afgørelse er en finansieringsafgørelse som omhandlet i artikel 75 i finansforordningen.
(8)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Den »beredskabsplan for overvågning af rabies«, som Grækenland forelagde Kommissionen den 27. januar 2012 (i det følgende benævnt »planen«), godkendes med henblik på EU-tilskud for perioden fra den 27. januar 2012 til den 31. december 2012 (i det følgende benævnt »EU-tilskuddet«).
Artikel 2
1. EU-tilskuddet er på højst 60 000 EUR i alt.
2. EU-tilskuddet omfatter et fast beløb på 5 EUR pr. vildtlevende dyr, der indsamles og sendes til rabiesundersøgelse i henhold til planen.
3. EU-tilskuddet udgør 75 % af udgifterne til laboratorietest til påvisning af rabiesinfektion og til isolering og karakterisering af rabiesvirus i henhold til planen.
Udgifterne omfatter:
a)
udgifterne til indkøb af testkit, reagenser og alle hjælpematerialer, der anvendes ved laboratorietestene
b)
generalomkostninger svarende til 7 % af summen af de i litra a) omhandlede udgifter.
Godtgørelsen af udgifter til fluorescerende antistoftest (FAT) må dog højst beløbe sig til 12 EUR pr. test i alt.
4. EU-tilskuddet udgør 75 % af udgifterne til personale, der ansættes specifikt til at foretage de i stk. 3 omhandlede laboratorietest.
Udgifterne omfatter:
a)
honorarer til de ansatte eller deres faktiske løn plus socialsikringsbidrag og andre lovpligtige udgifter indeholdt i deres vederlag
b)
generalomkostninger svarende til 7 % af summen af de i litra a) omhandlede udgifter.
Godtgørelsen af udgifter til nævnte personale må dog højst beløbe sig til 25 000 EUR i alt.
Artikel 3
1. EU-tilskuddet ydes på den betingelse, at Grækenland:
a)
gennemfører planen i overensstemmelse med de relevante EU-bestemmelser, herunder konkurrencereglerne og bestemmelserne om indgåelse af offentlige indkøbsaftaler og statsstøtte
b)
forelægger Kommissionen en foreløbig teknisk rapport i overensstemmelse med bilag I senest:
i)
den 31. maj 2012 for perioden fra den 27. januar 2012 til den 30. april 2012
ii)
den 30. september 2012 for perioden fra den 1. maj 2012 til den 31. august 2012
c)
senest den 28. februar 2013 fremlægger en endelig teknisk rapport og en finansiel rapport i overensstemmelse med bilag I og II for perioden fra den 27. januar 2012 til den 31. december 2012
d)
gennemfører de i planen fastsatte foranstaltninger på en tilfredsstillende måde.
2. Såfremt Grækenland ikke opfylder betingelserne i stk. 1, nedsætter Kommissionen EU-tilskuddet under hensyntagen til overtrædelsens art og omfang og det finansielle tab, Unionen har lidt.
Artikel 4
Denne afgørelse anvendes fra den 27. januar 2012.
Artikel 5
Denne afgørelse er rettet til Den Hellenske Republik.
Udfærdiget i Bruxelles, den 6. marts 2012.